CELEX: 32019H0903(06)
Language: fi
Date: 2019-06-18 00:00:00
Title: Komission suositus, annettu 18 päivänä kesäkuuta 2019, vuodet 2021–2030 kattavan Viron yhdennetyn kansallisen energia- ja ilmastosuunnitelman luonnoksesta

3.9.2019   
            
            
               FI
            
            
               Euroopan unionin virallinen lehti
            
            
               C 297/21
            
         
      KOMISSION SUOSITUS,
      annettu 18 päivänä kesäkuuta 2019,
      vuodet 2021–2030 kattavan Viron yhdennetyn kansallisen energia- ja ilmastosuunnitelman luonnoksesta
      (2019/C 297/06)
      EUROOPAN KOMISSIO, joka
      ottaa huomioon energiaunionin ja ilmastotoimien hallinnosta, Euroopan parlamentin ja neuvoston asetusten (EY) N:o 663/2009 ja (EY) N:o 715/2009, Euroopan parlamentin ja neuvoston direktiivien 94/22/EY, 98/70/EY, 2009/31/EY, 2009/73/EY, 2010/31/EU, 2012/27/EU ja 2013/30/EU, neuvoston direktiivien 2009/119/EY ja (EU) 2015/652 muuttamisesta sekä Euroopan parlamentin ja neuvoston asetuksen (EU) N:o 525/2013 kumoamisesta 11 päivänä joulukuuta 2018 annetun Euroopan parlamentin ja neuvoston asetuksen (EU) 2018/1999 (1) ja erityisesti sen 9 artiklan 2 kohdan,
      sekä katsoo seuraavaa:
      
                  (1)
               
               
                  Kunkin jäsenvaltion on asetuksen (EU) 2018/1999 nojalla toimitettava komissiolle luonnos yhdennetystä kansallisesta energia- ja ilmastosuunnitelmasta, joka kattaa vuodet 2021–2030, mainitun asetuksen 3 artiklan 1 kohdan ja liitteen I mukaisesti. Yhdennettyjen kansallisten energia- ja ilmastosuunnitelmien ensimmäiset luonnokset oli määrä toimittaa 31 päivään joulukuuta 2018 mennessä.
               
            
                  (2)
               
               
                  Viro toimitti yhdennetyn kansallisen energia- ja ilmastosuunnitelmansa luonnoksen 28 päivänä joulukuuta 2018. Tämän suunnitelmaluonnoksen toimittaminen on perusta ja ensimmäinen vaihe komission ja jäsenvaltioiden välisessä monivaiheisessa prosessissa, jota noudatetaan yhdennettyjen kansallisten energia- ja ilmastosuunnitelmien viimeistelemiseksi ja niiden panemisessa sen jälkeen täytäntöön.
               
            
                  (3)
               
               
                  Komissio arvioi yhdennettyjen kansallisten energia- ja ilmastosuunnitelmien luonnokset asetuksen (EU) 2018/1999 nojalla. Komissio on tehnyt kattavan arvioinnin Viron yhdennetyn kansallisen energia- ja ilmastosuunnitelman luonnoksesta ottaen huomioon asetuksen (EU) 2018/1999 olennaiset osat. Arviointi (2) julkaistaan tämän suosituksen rinnalla. Jäljempänä esitetyt suositukset perustuvat kyseiseen arviointiin.
               
            
                  (4)
               
               
                  Komission olisi suosituksissaan käsiteltävä erityisesti seuraavia aiheita: i) tavoitteiden, päämäärien ja panosten kunnianhimoisuus siltä kannalta, saavutetaanko yhteisesti energiaunionin tavoitteet ja erityisesti uusiutuvaa energiaa ja energiatehokkuutta koskevat vuodeksi 2030 asetut unionin tavoitteet, sekä sähköverkkojen yhteenliitäntäaste, johon jäsenvaltio pyrkii vuoteen 2030 mennessä; ii) jäsenvaltion ja unionin tason tavoitteisiin liittyvät politiikat ja toimenpiteet sekä muut politiikat ja toimenpiteet, joilla voi olla rajatylittävää merkitystä; iii) mahdolliset lisäpolitiikat ja -toimenpiteet, joiden sisällyttäminen yhdennettyyn kansalliseen energia- ja ilmastosuunnitelmaan voi olla tarpeen; iv) vuorovaikutukset ja johdonmukaisuus yhdennettyyn kansalliseen energia- ja ilmastosuunnitelmaan sisältyvien nykyisten ja suunniteltujen politiikkojen ja toimenpiteiden välillä energiaunionin yhdessä ulottuvuudessa ja eri ulottuvuuksien kesken.
               
            
                  (5)
               
               
                  Komissio on suosituksia laatiessaan ottanut huomioon yhtäältä tarpeen koota yhteen kaikkien jäsenvaltioiden tietyt määrälliset suunnitellut panokset, jotta voidaan arvioida kunnianhimoisuutta unionin tasolla, ja toisaalta tarpeen antaa asianomaiselle jäsenvaltiolle riittävästi aikaa ottaa asianmukaisesti huomioon komission suositukset ennen yhdennetyn kansallisen energia- ja ilmastosuunnitelman viimeistelemistä.
               
            
                  (6)
               
               
                  Komission suositukset jäsenvaltioiden uusiutuvaa energiaa koskevista tavoitteista perustuvat asetuksen (EU) 2018/1999 liitteessä II vahvistettuun laskentakaavaan, joka perustuu objektiivisiin kriteereihin.
               
            
                  (7)
               
               
                  Energiatehokkuuden osalta komission suositukset perustuvat arviointiin yhdennetyn kansallisen energia- ja ilmastosuunnitelman luonnoksessa esitetystä kunnianhimoisuuden kansallisesta tasosta verrattuna siihen toimien yhteiseen tasoon, joka on tarpeen unionin tavoitteiden saavuttamiseksi, ja tarvittaessa otetaan huomioon tiedot erityisistä kansallisista olosuhteista. Energiatehokkuuden alalla lopullisten kansallisten panosten olisi heijastettava kustannustehokkaita energian säästömahdollisuuksia ja niitä olisi tuettava rakennusten pitkän aikavälin peruskorjausstrategioilla sekä toimenpiteillä, joilla pannaan täytäntöön Euroopan parlamentin ja neuvoston direktiivin 2012/27/EU (3) 7 artiklaan perustuva energiansäästövelvoite. Jäsenvaltioiden olisi myös osoitettava, että ne ovat asianmukaisesti ottaneet huomioon energiatehokkuus etusijalle -periaatteen, erityisesti selittämällä, miten energiatehokkuus edistää kilpailukykyisen vähähiilisen talouden ja energian toimitusvarmuuden kansallisten tavoitteiden saavuttamista sekä auttaa torjumaan energiaköyhyyttä.
               
            
                  (8)
               
               
                  Hallintoasetuksen mukaan jäsenvaltioiden on toimitettava yleiskatsaus tarvittavista investoinneista yhdennetyssä kansallisessa suunnitelmassa vahvistettujen tavoitteiden, päämäärien ja panosten saavuttamiseksi sekä yleinen arvio näiden investointien lähteistä. Kansallisissa energia- ja ilmastosuunnitelmissa olisi varmistettava kansallisten politiikkojen ja toimenpiteiden avoimuus ja ennustettavuus investointivarmuuden takaamiseksi.
               
            
                  (9)
               
               
                  Komissio on samaan aikaan osana vuosien 2018–2019 talouspolitiikan EU-ohjausjaksoa painottanut energiaan ja ilmastoon liittyviä jäsenvaltioiden investointitarpeita. Tämä on otettu huomioon Viron maaraportissa vuonna 2019 (4) sekä talouspolitiikan EU-ohjausjakson yhteydessä annetussa komission suosituksessa neuvoston suositukseksi Virolle (5). Komissio on ottanut huomioon tuoreimmat ohjausjakson tulokset ja suositukset arvioidessaan yhdennettyjä kansallisia energia- ja ilmastosuunnitelmaluonnoksia. Komission suosituksilla täydennetään viimeisimpiä eurooppalaisen ohjausjakson yhteydessä annettuja maakohtaisia suosituksia. Jäsenvaltioiden olisi myös varmistettava, että niiden yhdennetyissä kansallisissa energia- ja ilmastosuunnitelmissa otetaan huomioon viimeisimmät eurooppalaisen ohjausjakson yhteydessä annetut maakohtaiset suositukset.
               
            
                  (10)
               
               
                  Hallintoasetuksen mukaan kunkin jäsenvaltion on lisäksi otettava asianmukaisesti huomioon komission mahdolliset suositukset luonnoksesta yhdennetyksi kansalliseksi energia- ja ilmastosuunnitelmaksi, joka on toimitettava 31 päivään joulukuuta 2019 mennessä. Jos asianomainen jäsenvaltio ei ota huomioon jotakin suositusta tai sen merkittävää osaa, kyseisen jäsenvaltion on perusteltava tämä julkisesti.
               
            
                  (11)
               
               
                  Jäsenvaltioiden olisi tarvittaessa ilmoitettava yhdennetyissä kansallisissa energia- ja ilmastosuunnitelmissaan ja myöhempinä vuosina tehtävissä päivityksissä samat tiedot, jotka ne ilmoittavat Eurostatille tai Euroopan ympäristökeskukselle. Saman lähteen sekä eurooppalaisten tilastojen, jos ne ovat käytettävissä, käyttö on myös olennaista mallinnusten ja ennusteiden lähtökohdan laskemiselle. Kun käytetään eurooppalaisia tilastoja, voidaan paremmin vertailla yhdennetyissä kansallisissa energia- ja ilmastosuunnitelmissa käytettyjä tietoja ja ennusteita.
               
            
                  (12)
               
               
                  Kaikki asetuksen (EU) 2018/1999 liitteessä I esitetyt osat on sisällytettävä lopulliseen yhdennettyyn kansalliseen energia- ja ilmastosuunnitelmaan. Tässä yhteydessä olisi arvioitava suunniteltujen politiikkojen ja toimenpiteiden makroekonomiset, ja siinä määrin kuin se on toteutettavissa, terveyteen, ympäristöön, työllisyyteen, koulutukseen ja osaamiseen liittyvät sekä sosiaaliset vaikutukset. Yleisö ja muut sidosryhmät on saatava mukaan lopullisen yhdennetyn kansallisen energia- ja ilmastosuunnitelman laatimiseen. Nämä ja muut seikat kuvataan yksityiskohtaisesti tämän suosituksen kanssa julkaistussa komission yksiköiden valmisteluasiakirjassa (6).
               
            
                  (13)
               
               
                  Viron olisi lopullisessa suunnitelmassaan otettava huomioon suunniteltujen politiikkojen ja toimenpiteiden väliset yhteydet, erityisesti huomioimalla energiatehokkuus etusijalle -periaatteen vaikutukset hiilestä irtautumisen, energiaturvallisuuden ja energian sisämarkkinoiden ulottuvuuksiin. Tässä suhteessa tärkeä tekijä on se, että energiatehokkuus vähentää riippuvuutta tuotavasta energiasta ja kompensoi öljyliuskeeseen perustuvan sähköntuotannon vähentymisen vaikutuksia, myös kun pyritään varautumaan kasvaviin uusiutuvan energian osuuksiin ja varmistamaan sähköjärjestelmän tulevan tuotannon riittävyys. Ilmastonmuutoksesta aiheutuvien riskien vaikutuksia energiahuoltoon on myös syytä tarkastella. Viron olisi kiinnitettävä erityistä huomiota politiikkojen ja toimenpiteiden täytäntöönpanoasteen ja vaikutusten määrittämiseen sekä politiikan alan (päästökauppajärjestelmä, taakanjaon piiriin kuuluvat alat sekä maankäyttö, maankäytön muutos ja metsätalous) mukaan eroteltujen kasvihuonekaasupäästöjä koskevien ennusteiden esittämiseen. Samalla lailla tutkimuksen, innovoinnin ja kilpailukyvyn ulottuvuuden tavoitteilla on tuettava muita energiaunionin ulottuvuuksia varten suunniteltuja toimia.
               
            
                  (14)
               
               
                  Olisi hyödyllistä, että lopullisessa yhdennetyssä kansallisessa energia- ja ilmastosuunnitelmassa esitettäisiin kattava analyysi siitä, miten vähähiilisten teknologioiden sektori tällä hetkellä sijoittuu maailmanlaajuisille markkinoille. Tässä yhteydessä olisi tuotava esiin kilpailuvahvuuksia ja mahdollisia haasteita, viitattava mitattavissa oleviin tulevaisuuden tavoitteisiin sekä niiden saavuttamiseksi käytettäviin politiikkoihin ja toimenpiteisiin sekä esitettävä asianmukaiset yhteydet yritys- ja teollisuuspolitiikkaan. Suunnitelmassa olisi myös hyödyllistä ottaa paremmin huomioon yhteydet kiertotalouteen ja korostaa tämän potentiaalia kasvihuonekaasupäästöjen vähentämisessä.
               
            
                  (15)
               
               
                  Viroa koskevien komission suositusten pohjana on Viron yhdennetyn kansallisen energia- ja ilmastosuunnitelman luonnoksen arviointi (7), joka julkaistaan tämän suosituksen yhteydessä.
               
            SUOSITTAA, ETTÄ VIRO TOTEUTTAA TOIMIA, joilla se:
      
                  1.
               
               
                  selventää, miten se aikoo saavuttaa EU:n päästökauppajärjestelmän ulkopuolelle kuuluvia kasvihuonekaasupäästöjä koskevan kansallisen tavoitteen (-13 % vuoteen 2005 verrattuna), sekä maankäytön, maankäytön muutoksen ja metsätalouden alan roolin; tämä edellyttää erityisesti suunniteltujen politiikkojen yhteisvaikutuksen tarkempaa analysointia ja asetuksessa (EU) 2018/841 vahvistettujen tilinpitosääntöjen soveltamista;
               
            
                  2.
               
               
                  tukee Viron panoksena uusiutuvaa energiaa koskevaan vuodeksi 2030 asetettuun unionin tavoitteeseen esitettyä vuoteen 2030 mennessä saavutettavaa uusiutuvien energialähteiden osuuden myönteisen korkeaa 42 prosentin tavoitetasoa yksityiskohtaisilla ja määrällisillä politiikoilla ja toimenpiteillä, jotka ovat Euroopan parlamentin ja neuvoston direktiivissä (EU) 2018/2001 (8) vahvistettujen velvoitteiden mukaisia, jotta mahdollistetaan tämän panoksen toteutuminen ajoissa ja kustannustehokkaasti; antaa lisätietoja toimenpiteistä, joilla pyritään saavuttamaan lämmitys- ja jäähdytysalalle asetettu direktiivin (EU) 2018/2001 23 artiklan mukainen ohjeellinen tavoite, ja varmistaa, että käytössä on asianmukaiset toimenpiteet uusiutuvien energialähteiden käytön lisäämiseksi siten, että saavutetaan liikennealalle suunnitelman luonnoksessa asetettu direktiivin (EU) 2018/2001 25 artiklan mukainen tavoite; antaa lisätietoja erityisistä toimenpiteistä, joilla on tarkoitus varmistaa biomassan käytön pitkäaikainen kestävyys energia-alalla, kun otetaan huomioon biomassan merkittävä osuus Viron energialähteiden yhdistelmässä; esittää toimenpiteitä, jotka koskevat mahdollisuuksia luovia puitteita itse tuotetun uusiutuvan energian kulutusta ja uusiutuvan energian yhteisöjä varten direktiivin (EU) 2018/2001 21 ja 22 artiklan mukaisesti, myös hallinnollisten menettelyjen yksinkertaistamista;
               
            
                  3.
               
               
                  nostaa tavoitetasoa, joka koskee sekä primääri- että loppuenergian kulutuksen vähentämistä vuonna 2030, kun otetaan huomioon, että on tarpeen lisätä toimia vuodeksi 2030 asetetun unionin energiatehokkuustavoitteen saavuttamiseksi; tukee sitä politiikoilla ja toimenpiteillä, joilla saavutetaan energian lisäsäästöjä vuoteen 2030 mennessä; sisällyttää lopulliseen suunnitelmaan kaikki suunnitellut politiikat ja toimenpiteet, joilla on tarkoitus saavuttaa säästöjen kumulatiivista määrää koskeva tavoite, sekä realistisen toteutusaikataulun ja selkeän arvion investointitarpeista;
               
            
                  4.
               
               
                  määrittelee toimenpiteitä, joilla varmistetaan sähköntuotannon riittävyys, kun otetaan huomioon kunnianhimoinen uusiutuvaa energiaa koskeva tavoite, myös kysyntäjoustoa ja varastointia koskevia toimenpiteitä;
               
            
                  5.
               
               
                  määrittelee tulevaisuuteen suuntautuvia energiamarkkinoiden yhdentämistä koskevia tavoitteita ja päämääriä, erityisesti toimenpiteitä, joilla kehitetään kilpailukykyisemmät energian vähittäismarkkinat ja lisätään kuluttajien osallistumista vähittäismarkkinoille;
               
            
                  6.
               
               
                  selventää edelleen tutkimuksen, innovoinnin ja kilpailukyvyn ulottuvuuteen erityisesti energiaunionin yhteydessä liittyviä kansallisia tavoitteita ja rahoitustavoitteita, jotka on saavutettava vuoteen 2030 mennessä, siten, että ne ovat helposti mitattavissa ja tarkoituksenmukaisia ja niillä tuetaan yhdennetyn kansallisen energia- ja ilmastosuunnitelman muiden ulottuvuuksien tavoitteiden toteuttamista; tukee kyseisiä tavoitteita erityisillä ja asianmukaisilla politiikoilla ja toimenpiteillä, mukaan lukien ne, jotka laaditaan yhteistyössä muiden jäsenvaltioiden kanssa, kuten strateginen energiateknologiasuunnitelma;
               
            
                  7.
               
               
                  tehostaa jo ennestään hyviä alueellisia yhteistyöjärjestelyjä Baltian maiden (Latvia, Liettua ja Viro) välillä; laajentaa niitä uusille aloille ja maantieteellisesti Pohjoismaihin (Islanti, Norja, Ruotsi, Suomi ja Tanska); alueellisissa yhteyksissä olisi keskityttävä energian sisämarkkinoihin ja energiaturvallisuuteen, kun sähköjärjestelmien muutoksilla varaudutaan uusiutuvan sähkön suurempiin osuuksiin, jotka lisäävät sähkön tuontia/vientiä ja lisäävät tarvetta järjestelmän joustavuudelle, sekä liikennealan irtautumiseen hiilestä ja tutkimukseen;
               
            
                  8.
               
               
                  esittää yleiskatsauksen investoinneista, jotka tarvitaan, kun talous nykyaikaistetaan saavuttamalla Viron energia- ja ilmastotavoitteet, ja esittää yleisen arvion investointien lähteistä, myös asianmukaisesta kansallisesta, alueellisesta ja unionin rahoituksesta;
               
            
                  9.
               
               
                  luettelee toteutetut toimet ja suunnitelmat, jotka koskevat energiatuista, erityisesti fossiilisille polttoaineille myönnettävistä tuista, luopumista;
               
            
                  10.
               
               
                  täydentää analyysiä vuorovaikutuksesta ilmanlaatua ja ilmaan vapautuvia päästöjä koskevan politiikan kanssa siten, että esitetään vaikutukset ilman saastumiseen eri skenaarioissa, annetaan tukevia ennusteita ilman epäpuhtauksista ja tarkastellaan synergioita ja kompromissien vaikutuksia;
               
            
                  11.
               
               
                  sisällyttää suunnitelmaan oikeudenmukaista ja tasapuolista siirtymistä koskevat näkökohdat nykyistä paremmin, erityisesti esittämällä yksityiskohtaisempia tietoja suunniteltujen tavoitteiden, politiikkojen ja toimenpiteiden sosiaali-, työllisyys- ja osaamisvaikutuksista; kehittää lähestymistapaa, jolla torjutaan energiaköyhyyttä, myös tuomalla esiin energiatehokkuutta edistäviä toimenpiteitä, joilla lievitetään energiaköyhyyttä, kuten asetuksessa (EU) 2018/1999 edellytetään.
               
            
         Tehty Brysselissä 18 päivänä kesäkuuta 2019.
         
            
               Komission puolesta
            
            Miguel ARIAS CAÑETE
            
               Komission jäsen
            
         
      
      
         (1)  EUVL L 328, 21.12.2018, s. 1.
      
         (2)  SWD(2019) 277.
      
         (3)  Euroopan parlamentin ja neuvoston direktiivi 2012/27/EU, annettu 25 päivänä lokakuuta 2012, energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta (EUVL L 315, 14.11.2012, s. 1).
      
         (4)  SWD(2019) 1005 final.
      
         (5)  COM(2019) 506 final, 5. kesäkuuta 2019.
      
         (6)  SWD(2019) 277.
      
         (7)  SWD(2019) 277.
      
         (8)  Euroopan parlamentin ja neuvoston direktiivi (EU) 2018/2001, annettu 11 päivänä joulukuuta 2018, uusiutuvista lähteistä peräisin olevan energian käytön edistämisestä (EUVL L 328, 21.12.2018, s. 82).